khistorydata/jeongjo-sjw-relations huggingface dataset:
정조 17년 · 목
以徐有成爲光州牧使晉州牧使尹行儼淸州牧使李德鉉相換
정조 17년 · 강
命鎭安縣監尹文東罷黜道啓還下送使卽還官仍飭中部都事洪秉容勿敢呈旬
정조 17년 · 목
該監司權▣以文東辭狀啓請罷黜敎曰甄復旣由特敎亦旣供職則銓曹之差送卽次第事臺言不但太過此狀啓還下送如或上來使之今日內還官因此思之日前擧案洪秉容亦以呈旬懸錄此亦因拂滌有人言者嚴飭該曹勿敢若是
정조 17년 · 강
命司謁李德鳳罪狀都承旨査稟
정조 17년 · 목
政院啓言今日永禧殿獻官申大升以其實病末由受香進去陳疏到院而以齋日不得捧入以改付標以入之意召致司謁使之微稟則司謁李德鳳聽若不聞辭氣暴慢直爲入去事未前有萬萬駭然不可不嚴處請令攸司從重科治敎以司謁之聽若不聞之罪聞甚可駭其委折詳覈然後當嚴處明日都承旨入來後査稟
정조 17년 · 강
命宣傳官黃勉基出六後陞敍
정조 17년 · 목
敎曰十五日眞殿行禮相値三明日次對進定於明日
정조 17년 · 목
同成均李秉鼎曰臣待罪經筵旣有區區愚見故敢達矣前吏判向日政事雖出於對揚之意而其中尹文東一人旣是劇達之切姻則與他尤異決不可一日廁之於仕籍矣右議政金憙曰同成均所奏甚當如此之論若不開納則竊恐義理不明隄防益壞矣伏願亟賜俯從焉予曰今番疏通之政不但爲廢枳人地也近來朝廷政事一無豁然底意思黜陟雖無嚴明而實有難行之端用捨雖欲公正而亦無超等之才如欲以今之俗變今之規不得不如此故此規模已有素定于中此所以先從尹文東始用變今日之俗習矣如此十餘年則風俗豈不自底於恢蕩之化而用人之路亦豈不從此廣乎近日李家煥擢用事亦出此意雖惡逆旣非連坐則不必枳塞而至於李潛有異於惡逆豈可以從祖之釁累枳其不當枳之從孫乎爲今之道必須君臣共濟相孚然後可以有爲不然則是豈禮樂刑政自天子出之義乎向來洪東纘事難免專弄苟欲對揚何時不可而何必汲汲於陵幸還官之日乎秉鼎曰從古亂達何代無之而豈有如夏賊者乎以我國論之劇逆大憝無如逆适而擧兵犯闕古或有之至於夏賊之窮凶劇惡自有天地以來所未有者也如此凶賊之姻親豈可擬議於疏通之中乎予曰娚妹旣無連坐之法且義絕已久豈必以此永爲枳塞乎我國自有偏黨以來朝象每患歧異此規不改因循至此故是非由是而不公用捨由是而不明惟此疏通一事比諸近來狹小規模可謂稍可豁然者也予意已有堅定前後敷諭不啻諄複卿亦想必知之矣卿之以嚴隄防藉以論執者非不嘉矣而隄防不必因此而不嚴雖以對揚之銓官言之實無可非之端矣兵曹判書鄭好仁曰禁軍節目修整矣予曰入之可也予又曰禁軍遠射之技近來全不成樣矣百四五十步則雖難責之於人人而百一二十步則名以閑良苟或肄習豈有不越之理乎此後別加申飭以遠射能否爲前頭科路仕路之黜陟可也
정조 17년 · 강
命北關耦射試取之式依帥臣狀請施行
정조 17년 · 목
右議政金憙啓言頃因承旨金履成所啓北關列邑作耦試射使否狀聞之意行會矣卽見南兵使許任狀啓則以爲本營則試射每年遂朔兩次定行抄其矢數稍優者分等施賞咸興等九邑春秋設行永興等四邑一次設行而激勸之道南北無異本營所屬各邑亦從相近相敵之邑分定對耦以此定式試所各自耦邑輪回而其中端川洪原相距爲三百餘里取其道里之居中北靑利城兩邑輪回設行武技則柳葉箭三巡片箭二巡定式居首則元賞外自臣營別給加賞射會春則以二月二十日爲定秋則各樣軍兵都試三次設場殆過一朔又使邊射則正當捧糴勿爲設行春等一次永爲定式至於三水甲山處在窮陲俱無可耦之邑自該府依例分兩等試取三水梨松嶺以西各鎭距該府或至四百里亦自各其鎭試取長津則邑是新設民亦苟聚不可强令赴射該府已有春秋試藝之賞資則亦使依例試取實爲除弊之政請令廟堂稟處矣臣在北營時已知此事矣耦射邑分排程道旣均邊試射一次事勢誠然而三甲長津等三邑及梨松嶺以西各鎭試取之依前擧行亦爲便好請依狀請施行從之
정조 17년 · 강
命南城輪操自明年勿抱合操停止歲若稍登依例擧行
정조 17년 · 목
守禦使李文源啓言南城輪操不抱於合操循次設行事依下敎問議于諸將臣則僉議歸一別無異同矣蓋合操則設行未易因此而竝與輪操不得擧行戎政之曠廢誠爲可悶若當合操之年年事豐登民力可行則行合操不然則勿抱合操更以輪操排比設行果爲便當今年則旣已停止不須擧論而自明年爲始稍豐或免歉之年則以輪操循次設行連値豐稔民力俱裕之時以合操依例設行則民力之可紓戎政之不廢誠如聖敎請以此定式施行予問大臣之意右議政金憙曰合操停止寔出於軫念民弊之盛意而詰戎之政不輕而重則幷與輪操而不行誠爲可悶此後雖於合操停止之歲若値年事稍登之時則輪操依例擧行恐爲得宜從之
정조 17년 · 강
命文廟諸守僕另擇典僕中聰慧者塡差修明舊典講習儀節考勤慢黜陟
정조 17년 · 목
同城均李秉鼎啓言文廟事體至重且大凡係儀節全靠守僕之嫺熟而老守僕一名外擧皆迷騃不曉事雖以今番釋菜觀之其所擧行萬不成樣此專由於朝差夕汰立落無常繼自今老守僕一名外大司成與久任郞官及齋任同爲取才必擇聰慧可敎者塡差仍令入直郞官月三肄習考勤慢黜陟而宗社守僕旣有啓下之例則文廟守僕亦依此例自本館啓下以爲永久遵行着意肄講之地似好矣予曰大司成亦陳所見行大司成沈煥之曰文廟諸守僕之不嫺儀節凡當典禮間大事全昧規例果如同成均之所達今自本館就典僕中別擇其聰慧者塡差守僕窠而修明肄業之舊法考其勤慢以爲黜陟更飭掌議諸生毋得以微眚細辜輒加除汰之罰仍爲定式永久遵行似好矣從之
정조 17년 · 강
命尙方針婢免賤啓目勿施仍命本院辛亥以後抄屬惠民署之針婢一竝還屬內醫女有闕時自藥院直爲抄擇
정조 17년 · 목
尙衣提調徐有防啓言尙方針婢之立役專爲御衣襨縫造則事體自別元無因賞帖免賤之規矣今聞本院針婢得仙圖納免賤之帖而自秋曹循例入啓云該曹事極爲未安請得仙使之依例立役原啓目勿施之意分付秋曹從之有防曰年前因內局草記本院針婢依工曹例抄屬惠民署事有所定奪矣第本院係是御衣襨衙門事體與他自別況縫造能否專責針婢則決不可苟然充數而一自以將來抄屬之後其中之稍解針法者昨年今年皆扷其尤目今若干立役者全不成樣莫重御衣襨縫造萬萬苟艱臣意則內醫女有闕之時自藥院依前例針婢中直爲抄擇該署之將來一款更勿擧論辛亥以後已屬內醫女外其移去該署者毋論見在與已頉一倂還屬本院使之專意於縫造衣襨之地似好矣從之
정조 17년 · 목
承旨兪漢寧啓言正言洪秉臣所懷誤以所啓仰達奏對之際語多顚錯請從重推考從之○秉臣避嫌以爲臣以李潤慶事略陳所懷其負犯之至重未及聞知故只以前啓措語矇矓奏達大損臺體至被承宣請推之擧滿心惶恧無地自容以此情踪其何敢仍冒於臺次乎請命遞斥批以勿辭右議政金憙曰李潤慶事豈有如此世變乎論其罪犯合用一律而臺臣只請竄配請洪秉臣施以譴削之典予曰譴削則過矣○承旨兪漢寧以正言洪秉臣一日再啓煩瀆退待物論啓
정조 17년 · 강
命承旨兪漢寧禁推尋命分揀
정조 17년 · 강
以徐榮輔尹弘烈徐有秉爲承旨尋遞榮輔以南公轍代之幷前望也
정조 17년 · 목
敎曰秋奉審修改秋夕兼告由而祝文製進知製敎晩時分排以致啓下之遲滯當該承旨從重推考
정조 17년 · 강
召見奉常提調徐有防于重熙堂
정조 17년 · 강
命再明日齋宿處所依例爲之
정조 17년 · 목
敎曰再明日眞殿行禮齋宿處所依例爲之近日慈殿湯劑煎進時刻待下敎爲之
정조 17년 · 강
遣承旨分詣受香所奉審摘奸
정조 17년 · 목
具翼善冠袞龍袍乘輿出永肅門入摛文院齋宿
정조 17년 · 강
命承旨尹弘烈李翼晉徐有秉遞差兪漢寧罷職以李在學洪義榮洪仁浩李濟萬代之尋遞在學仁浩濟萬以李師濂尹㬦李昌漢代之竝前望也
정조 17년 · 목
敎曰如許猥屑之事無難煩稟諸承旨罷職○因弘烈等罷職傳旨敎曰雖不能檢飭亦不免混入該房外以遞差改付標○在學違召仁浩在外濟萬差祭也
정조 17년 · 강
詣璿源殿行茶禮
정조 17년 · 목
具翼善冠袞龍袍乘輿出摛文院入崇範門降輿入萬安門詣眞殿行禮訖出萬安門乘輿由仁政門入協陽門還內
정조 17년 · 강
右議政金憙陳箚賜批
정조 17년 · 목
箚略曰臣每讀先正臣李珥所撰聖學輯要至聖賢道統之說末嘗不三復太息蓋道統之傳有上下之殊而天下之治不治係焉是以三代以上則自堯舜至文武道統在於上而下有賢聖之臣以贊其財成輔相之功韓愈所云堯以是傳之舜舜以是傳之禹禹以是傳之湯湯以是傳之文武周公者豈不信然乎三代以不則自孔孟至程朱道統在於下而上無賢聖之君能盡其修齊治平之道此程子所謂周公沒百世無善治也噫季世人君間或有以其才智能致小康者而其所以架漏度日牽補過時者類非義理之公而只是功利之私也寥寥千載未聞有爲人上而爲此學者遂使堯舜以來授受旨訣絕而不傳而在下之道統不復在於上矣甚至於天壤易處世入長夜幷與中華文物而不可復見嗚呼此豈但太息而已乎惟我殿下以聖神之姿處君師之位終始典學緝熙不已知周萬事而必先其大義行高百王而實本諸達孝凡於運用施爲之際輒與道合若無待乎思勉雖以堯舜之性之恐無以過此而乎日積累之工夫亦可以停揣矣臣竊以爲聰明睿知殿下之天資也窮理盡性殿下之學問也而又況膺千一之運當五百之期則天將以殿下之聖繼帝王已絕之統而殿下亦安得不以傳道之責自任乎哉雖然以殿下之學而論殿下之政則不能無治不徯志之歎矣是故懷保之德已浹人心而蔀屋之下尙多困苦之民作成之方每勤聖念而草野之中絕少興起之士未嘗不立紀綱正風俗而已頹之紀綱已漓之風俗猝難復振而丕變其他爲世道之憂而發中朝之歎者其端不一難編以擧此殆殿下之於學猶有所未盡者而然耶夫理事一致明新相須則旣極高明而猶欠中庸之道旣盡自修而未獲致治之效臣未之聞也伏願不自滿暇益懋聖學雖已窮精微之蘊而勉勉乎格致雖已臻純篤之域而慥慥乎誠正以爲平治之基本則懷保之德作成之方將收其眞酋功效而紀綱不期立而自立風俗不期正而自正凡爲世道憂者亦皆一變而爲世道之幸矣苟如是則殿下之心法卽三五精一之心法也殿下之至治卽三五馨香之至治也而三五相傳之道統庶幾不在下而在於上矣大抵聖學之工不越乎修己治人而輯要五篇之中條理燦然本末俱備實帝王入道之指南也倘於淸宴之暇沈潛而反覆則必有犂然而會心者矣惟殿下涤留聖意焉臣以庸陋濫被誤息不敢以中書故事輒有陳達而耿耿微衷終有所不能自已者今始不避僭猥略入文字乃敢以傳道之責條有望於殿下若蒙不以陳言而忽之則豈徒爲東方今日之幸也實天下萬世之幸也批以敷衍文成餘意有此縷縷陳說卿之誠意豈勝嘉歎大抵道不遠人人自遠之欲於這箇五篇上益攻探賾之功矣仍命遣史官傳諭
정조 17년 · 강
兵曹判書鄭好仁上疏賜批
정조 17년 · 목
疏略曰昨日目見衛班之沾濕思得遮覆之物件適與承宣接席相對只取便近未及周思無妄一言衝口率爾猥以煩屑之事至達黈纊之聽言出於臣罪及承宣俯詢之下首實以對臣當卽地屛黜恭俟嚴勘而身在陪扈不敢言私兹敢露章自列仰請譴何伏乞亟削臣職以肅朝綱批以設或私自酬酢豈敢挺身入稟乎煩猥之罪自在於承宣卿何可如是把持瀆擾爲先推考勿辭行公
정조 17년 · 강
承旨李師濂上疏賜批
정조 17년 · 목
疏略曰臣於再昨年坡州牧待罪也敢陳山城修築之謨辭未達意見阻廟堂耿耿一念寤寐如結坡之爲邑處在兩京之間防營移設專靠山城天設巖險地勢峭峻癸巳倭變備禦得力事例之斑斑可考已悉於前夏疏中而八路防營俱有山城獨此畿輔要衝之地尙無城池營修之擧者非直爲一大欠典守堞軍官數至數百而旣無可守之堞安用軍官爲哉況其石築宛如四面如堵則目下補葺之役卽不過四五層女堞幾十間倉舍及東西北門譙而已臣之在任時方便區劃煞有料量蓋本州有根基米數百石此是軍需外支放臝餘而年年取耗以爲軍器城堞補用者也今則畿農大熟民力稍紓繕修城池政當其時伏乞博詢廟堂仍爲分付于該道道臣及該牧使以爲及時修擧之地批以疏辭令廟堂稟處
정조 17년 · 강
罷慶尙前監司鄭大容職仍飭該道伯道內災頉盡心査得準數以聞
정조 17년 · 목
備邊司啓言一道永災無過千結若過此數則道臣不敢請廟堂不敢許事目本自至嚴矣昨年嶺南災頉雖曰浩多近萬結永災事未前聞當該前監司鄭大容施以罷職之典永頉則所當以當年災施行自今年依例還起而道臣旣已仰請廟堂亦已許之雖不必一一盡錄國計所關萬萬寒心且年分事目將於不日頒降昨年永災中可以査正者査正舊陳中可以還起者還起又於今年內準此數以聞之意各別嚴飭該道如是申飭之後若不盡心爬櫛依數査得則該道臣自廟堂勘以重律事請一體預爲分付允之
정조 17년 · 강
判下年分事目于度支仍飭諸道諭以今年則一付廟堂隨其能否俾定從違
정조 17년 · 목
戶曹啓言今年年分事目取考各道狀啓參以所聞就議大臣分等磨鍊而春夏以來時雨頻霑播種趁早移秧及期雖高燥奉天之處斥鹵磽确之地無處不闢善爲茂茁至于夏末無一病敗及當七月雨澤浹月稍閟禾農幾乎入實之故無甚受損田穀未及成就之故頗有惜乾之歎矣向來甘澍浹洽之後所得雖有多寡之不一蘇枯潤乾八路同然兼以晨霧驟雨夜涼畵曝禾穀之已穗者垂穎田種之向萎者回蘇無論峽野早晚各穀次第成就而若其饑餘民力之不逮旱後瘠土之稍遜不過爲千百之一二此是樂歲之所不免而旱餘之雨慮在晚澇適宜而止日氣調順通論諸道之登熟雖謂挽近罕有之豐未或爲過昨年饑荒之餘國計民事誠爲萬幸而若以諸道之災形言之京畿之喬桐一府獨被旱災而得雨之後田畓各穀必有蘇潤改色之效而畢竟成就姑難預料湖西之藍浦庇仁等邑蠏損被醎沿海諸面幾乎年年常有而旋被雨澤仍卽洗滌湖南之樂安等邑雨水過中或有沈消之災乍浸卽退無全棄之坪嶺南之居昌等邑水害雖似過多旣無渟滀痒稼之患則此皆一時過去之害別無災傷之可論關東之春川等邑旬月暵乾之餘伊來霈澤幾乎無慮於善成海西之載寧等邑非時雨雹雖甚可惜旣在於各穀未抽之前不足爲害而大體涉春徂夏雨澤慳閟一路之憂固已不少而至於延安白川海州等邑之被旱最甚雖以道啓觀之前頭民事誠爲可悶而朝家如傷若保之德屢形於十行之綸策勵營邑之臣俾無一夫之仳㒧道臣守令必當盡誠盡分期於奠接關北之德源府蟲災初不熾蔓旋卽寢熄而南北關數千里雨暘均適一齊登稔關西之楚山等邑三數面雨雹經過處軟苗埋覆反耕代播定州牧之飛蟲乍起旋熄無足爲憂淸南若而邑之秋後祈雨似或有損而一霈已洽各穀幷蘇霜信稍退優可免歉總論諸道年事則三南一齊大熟幾無彼此之優劣而京畿爲三南之次關東關北又爲畿甸之次以言乎兩西則關西優於免歉海西遜於關西而年分一事專委道臣不煩差官之下送已爲定奪行會各道都事覆審及抽栍一款幷爲停止謹遵比年給災之規十分商度敢此論列而水原府則大槪狀勿由巡營直爲狀聞事節目啓下今年爲始別爲磨鍊京畿壬子元總四萬五千八百五十七結內給災八百結實結四萬五千五十七結水原府壬子元總四千九百五十三結內給災八十結實結四千八百七十三結忠淸道壬子元總十二萬七千五百八十二結內給災一千七十結實結十二萬六千五百十二結全羅道壬子元總二十一萬五千九白五十結內給災二千一百結實結二十一萬三千八百五十結慶尙道壬子元總二十萬七千八百七十八結內給災二千結實結二十萬五千八百七十八結黃海道壬子元總七萬三千四百十四結內給災一千七百結實結七萬一千七百十四結江原道壬子元總一萬一千五百七十二結內給災三百五十結實結一萬一千二百二十二結兩界則曾無比年給災之規依例比總而今年穡事禾穀初無受傷之端晚後小旱雖或招損於田農無與於畓穀之善成則俵災之政雖依近例不爲擧論少無窮民冤徵之弊而仰體朝家恤民之至意事目給災若是優厚爲道臣者庶或覈其濫僞量宜均俵似不至更煩陳請之擧而俵餘之結自當還納省部時躬自覆審僻迃處遣裨遍視自是應行之事而別歧探察另加査究始爲許施則災實必無相混之理分俵亦無不均之歎況今經費逐年耗縮實是京外之所共憂而不施綜核之政視同循例之飭只憑邑報終至加請則不但所請之一切勿施朝廷亦豈無探覈勘處之道乎至於擅分一款災結還實道臣拿處國典至嚴似無冒犯之理旱田則以一年再耕之故元無給災之規而諸道間有混錄畓災冒法擅俵之患從前申飭非止一再今年磨勘時或有襲謬混入從後現發之事則道臣守令如法嚴勘事各別嚴飭川浦沙則雖非恒有之災名而浦落則泥生覆沙則掘沙還起載於法典而一番永頉仍作閑土狡猾吏卿作爲渠輩囊橐故永災逐歲增加還起隱匿不報帳簿元結之耗減殆無虛歲揆以國綱良亦寒心春間自臣曹陳達以昨年永災一萬一百結今年內準數還實之意有所行會於諸道待其磨勘實總可知擧行勤慢預爲嚴飭使之毋敢泛忽而量後陳之降等降續非但使民無冤三年減稅亦出於導其耕墾之意而近來奸猾輩恣意舞弄昨年報以新起今秋懸以還陳字號互變名色相換又以當年新起樣入錄於帳簿未嘗有三年出稅之效其他火粟加耕不爲不多而只以如干把束塞責報來徒存加錄之名實無收租之益而道臣守令全不察飭一任其弊今年則詳細究得另加摘發俾結總顯有增益之效如有隱匿不報違越事目者則當該守令隨現嚴處之意八道兩都及水原府請嚴飭分付允之敎曰俵政大關生民休咎再昨年則一付之道伯昨年則一從其狀請者蓋欲勿循常例務歸便民而實效未聞隱瘼自如今年則當一付之廟堂隨其能否俾定從違以此關飭諸道
정조 17년 · 목
自十一日至十五日中部東部涉疑疾竝無西部涉疑疾九名竝已差出幕六處南部涉疑疾一百二十三名內方痛十五名向差三十四名已差二十七名已差還入四十六名死亡一名出幕二十八處北部東活人署西活人署涉疑疾竝無以上病人一百三十二名內方痛十五名向差三十四名已差三十六名已差還入四十六名死亡一名出幕三十四處
정조 17년 · 강
御熙政堂行日次儒生殿講召見前關西伯鄭民始洪良浩戶曹判書沈頣之有司堂上尹行任全羅監司李書九黃海水使李燁試官金憙洪良浩沈煥之李義弼金祖淳李肇源
정조 17년 · 목
書九燁辭陛也○予謂書九曰本道纔經賑政秋事雖有豐登之望而頷顑之餘民事尙不能弛念卿須十分加意以爲蘇醒之地可也且道內穀簿尙多未釐正處卿之下去後着意矯弊宜矣大凡威生於廉約已然後可以責人須思彈壓之道毋負委寄之意可也○具翼善冠袞龍袍陞座試官率應講日次儒生入庭行禮訖以次進講幼學尹顯大書傳略居首
정조 17년 · 강
遞承旨洪義榮尹㬦以閔台爀李勉兢代之前望也
정조 17년 · 목
政院以殿座時承旨當備員而義榮㬦不爲仕進請牌招敎以許遞前望單子入之仍敎曰新除授承旨先入侍後謝恩
정조 17년 · 목
掌議李存季不爲來待也
정조 17년 · 강
汰注書徐有聞尹行直
정조 17년 · 목
承旨徐邁修啓言假注書尹行直儒生呼名之際顚錯莫甚請汰去從之敎曰不能檢飭之實注書亦爲汰去
정조 17년 · 강
命發遣吏郞摘奸諸執事情齋
정조 17년 · 목
儲慶宮毓祥宮延祐宮懿昭廟文禧廟秋享在再明也
정조 17년 · 강
命關西伯李秉模狀啓還下送仍命廟堂以筵敎措辭分付鎭耗劃給依初下敎擧行
정조 17년 · 목
敎曰當初朝令蓋欲以鎭耗救鎭弊而已設使鎭耗不足除劃近倉巴耗可也道臣雖以邑耗給鎭民爲邑民稱苦之端云而此則大不然毋論納邑納鎭其爲納耗一也況三南水軍邊將亦皆以陸民之結錢給代於鎭用者乎以此以彼令不可不信矣且此狀辭或欠詳悉此狀啓令廟堂還下送仍以筵敎敷行措辭以鎭耗救鎭弊依初下敎擧行事分付
정조 17년 · 강
命秋曹懲勘作拏閭巷人李得春等
정조 17년 · 목
捕盜廳啓言前中禁李得春前別監千道文閑散李貴仲等假稱掖隸符同和應富家子弟誘引雜技出入娼家酗酒作拏無日無之掠奪錢物脫取衣服如不肯從則甚至有拔劍威喝之擧閭巷多民因此有敗產又有子侄外入者冤聲不已捉來査問則箇箇直招以前日掖屬假稱時帶掖隸作拏閭巷不可置而不論請竝移刑曹照律嚴勘允之敎以嚴飭該曹各別懲勘以除民弊
정조 17년 · 강
御春塘臺行壯勇營秋等試射
정조 17년 · 목
將官柳葉箭入格別單哨官前郡守李觀成邊四中加資哨官出身李敬德除職將校柳葉箭人格別單壯勇衛崇政金得源貫一中邊三中別武士出身徐絳輔武士出身李恒載等貫一中邊二中竝邊將除授
정조 17년 · 강
考下水原儒生應製試券施入格儒武賞典
정조 17년 · 목
以八月枚乘筆爲賦題命留守李命植收券上送親考訖敎曰今八月朔水原邑內儒生試取時賦二下幼學黃明漢金星柳臘等較藝次姑勿頒賞三中進士許暕白綿紙一卷草三下幼學鄭世豊草壯紙一卷次上幼學尹衍相申百顯各筆三枝墨一笏草次上幼學尹絖進士閔榮祖幼學洪天浩洪始瀅各筆二枝墨一笏賜給○敎曰今八月朔水原邑內武士試取時額外禁軍出身尹致章柳葉箭貫一中邊二中令兵曹初入仕調用旗牌官閑良韓致裕柳葉箭貫一中邊二中直赴會試別驍士折衝朴弼國等三人柳葉箭邊三中各木一疋閑良安光勳柳葉箭貫二中箭竹一百箇敎鍊官出身車亨遠等六人柳葉箭貫一中邊一中各箭竹三寸箇賜給出身李東述閑艮金若采李熻壯勇軍崔萬彬騎蒭竝二中入格待臘等試射更試優等人別爲勸奬其未論賞
정조 17년 · 강
分遣承旨馳詣崇陵奉審摘奸局內諸陵一體奉審詣受香所奉審摘奸
정조 17년 · 목
崇陵忌辰及儲慶宮毓祥宮延祐宮懿昭廟文禧廟秋享在明也
정조 17년 · 강
命日次儒生講居首尹顯大給分應製齋生趙道宇等施賞有差
정조 17년 · 목
以日夜分爲賦題擬本朝度支進衡平爲箋題命史官洪樂游馳往太學使上齋儒生從願製進收券以來科次訖敎曰日次儒生殿講幼學尹顯大以略居首給一分粗幼學沈鈺以下勿論應製賦三下進士趙道宇紙二卷次上進士李興慶生員廉聖老箋次上進士南巖老各紙一卷賜給
정조 17년 · 강
命關西今秋習操依該道伯狀請停止
정조 17년 · 목
平安監司李秉模狀啓以爲淸北各邑凡爲十九邑而江界昌城宣川等三邑係是防營故每於巡操後都聚屬邑別武士設行都試寧邊渭原楚山碧潼朔州龜城龍川鐵山郭山定州嘉山義州等十二邑俱爲守城將與獨鎭故逐邑行操而雲山熙川等二邑及淸南中价川一邑領赴於寧邊守城將泰川領赴於龜城守城將博川領赴於嘉山防守將而平壤城城操時領赴各邑則平壤祥原三登江西甑山爲前左右後中五營江東別爲北城後營合爲六營而右六邑及順安永柔慈山中和咸從等五邑守堞軍六千三百二十二名分屬於六營一日私操一日正操而赴操程道則近爲五六十里遠爲百餘里今年穡事毋論淸南北七月以後之旱均之爲災江邊七邑中間雨澤太頻末後旱氣乍熾參以所聞災實互錯而義州稍勝寧邊宣川郭山泰川等四邑被旱最甚鐵山龍川等兩邑以今所見似爲稍勝較諸淸南別無優劣今此巡操不出於直路與江邊而如捨直路之宣川江邊之昌城江界等三防營只欲行操於龍川鐵山義州等若而稍實邑則營制雖無掣礙戎政未免疏略而在民事則終涉悶慮今秋節度使巡操及臣營城操停止一款請令廟堂稟旨分付敎曰戎政雖重民情宜念何待更爲稟處依狀請停操事令廟堂郞爲分付○兵使柳孝源狀啓以爲行操邑則獨鎭之渭原楚山碧潼朔州義州龍川鐵山郭山定州等九邑防營之江界昌城宣川等三邑守城將之寧邊龜城等二邑防守將之嘉山一邑合爲十五邑赴操邑則寧邊屬雲山軍七十六名价川軍五百二十名熙川軍一百八十一名龜城屬泰川軍一千二百五名嘉山屬博川軍八百四十一名自各該邑領付者合爲五邑淸北軍制異於淸南五營之制行操十五邑內獨鎭九處防營三處守城將二處防守將一處皆以該邑軍兵作爲司哨逐邑操鍊其中寧邊之雲山价川熙川龜城之泰川嘉山之博川只率所屬軍赴操於主鎭邑而主鎭邑旣是行操邑則雲山等五邑之赴操雖以年事豐歉或停或行而習操時營制排比別無拘礙矣至於南北年事之優劣旣無邑牒之可據不敢以傳聞處然條陳
정조 17년 · 강
命停總廳所管陸操及永宗鎭水操
정조 17년 · 목
敎曰畿邑水陸操中總廳所管及永宗鎭姑不擧論一體停操事下諭于總戎使及永宗僉使
정조 17년 · 강
仍任注書徐有聞汰假注書金錫泰
정조 17년 · 목
敎曰實注書之汰去適中占便注書徐有聞仍任假注書金錫泰之冒據極爲迷劣汰去
정조 17년 · 강
命畿伯西南道省部今月內往還
정조 17년 · 목
京畿監司鄭昌順狀啓以爲伏奉戶曹年分事目判付傳敎辭意行會列邑使之祇奉明命蓋加勉勵而臣亦姑待巡審之行詳察災實之分以爲萬一對揚之地敎曰西南道中省部先自今月內往還令廟堂分付
정조 17년 · 강
召見奉常提調徐有防久任郞廳李羽晉李東植于重熙堂
정조 17년 · 강
命秋夕祭享時各陵熟手施賞或科治仍飭菓品不精及藥果違制
정조 17년 · 목
敎曰齊陵造果精備實果各品體大精好熟手及進排分司下吏令本府施賞奬勸事下諭又敎曰英陵光陵懿陵元陵弘陵熟手各木一疋施賞寧陵貞陵懿昭墓熟手自本寺科治又敎曰各陵菓品多不精擇係是互用定式之令前本寺堂郞姑爲參酌此後各別着念雖値當節切勿循例封進事嚴飭各陵藥果或大或小定式外違制者所當査出嚴處而更觀來頭次姑爲勿論此後若或如前當該齋郞及典祀官自政院論理請罪直捧拿處傳旨殿宮造果之不齊者亦爲嚴飭
정조 17년 · 강
命祭享所用脯制依儀禮及我朝制作尺度申明定式自度支造頒鍮標春秋造脯乾鍊始用時封進看品都提擧將此傳敎書揭太常廟社典祀之所又以菓果代封圖式載之太常誌
정조 17년 · 목
敎曰今予一念夙宵耿耿惟在於祀典祀典卽奉先中一事豈敢一毫有未盡於致處致愼之節乎祀品所重莫過於簠簋籩豆而籩之十有二品脯居其一惟脯之尺度最違禮意古之長八寸餘今爲一尺三寸廣寸半今爲三寸半厚二分今爲一寸三分甚至陳設之時脯盛之籩添用二三禮意姑無論其爲有欠於處愼果如何大抵尺度之長用禮器尺八寸餘者引儀禮脯職尺有二寸之文爲據而周尺之尺有二寸卽禮器尺之八寸餘也列聖朝制禮之以及乎微品咸秩有序猗歟有若是矣若是也故昔我孝廟朝辛卯申修古制命度支太常奉而遵之至于肅廟朝乙酉又以脯制之增加重下飭敎遵用孝廟朝受敎在其時廣只加五分厚只增三分猶以爲過大若以近日十倍之過大任其循謬則大非仰述志事之道且況先朝甲子亦有復舊規之聖諭乎自今享用脯式依儀禮及我朝之制作尺度申明定式自度支造頒鍮標亦依孝廟朝辛卯受敎將此傳敎都提擧書揭太常廟社泮宮典祀之所亦各以鍮標藏于祭庫獻官之監捧也承宣之奉審也較視鍮標若有分釐之過大而不能致察當有不職之責俾各銘念莫或違越且思之列朝屢勤飭諭近弊未免於不遵安知不於年久令久違式若今乎粢盛將以供簠簋有封進看品之規籩豆之供亦何異是此後春秋造脯待乾鍊始用時封進看品事一體定式菓果又屬於籩用隨時換用互有通融亦載於先朝受敎其後有司之臣或未作體除非特敎代封率多依舊因循須有一副頒示可以永爲恒例以所下圖式載之太常誌○奉常提調徐有防啓言祭享中脯一依儀禮及我朝制作之尺量造成事今承傳敎矣第念新造之脯旣乾鍊準尺度進上看品之後始可監封於祭享而大抵造脯雖於已乾鍊準尺度之後輒又逐月乾縮以致愈久而愈縮日月旣久乾縮滋甚則自致見縮於鍮標之慮臣意則獻官監封承宣奉審以標準脯時一依寧小無大之聖敎長廣厚雖分釐如過鍮標則必爲執頉若其有縮於鍮標者此則勿爲執頉事定式施行恐合事宜矣有防曰本寺郞廳多以典祀官塡差主簿高克忠受由下鄕未及上來矣非但典祀官分排之苟艱諸郞官各有所掌當此釐弊之時不可不另擇聞禮曹正郞金宗爀屢經郞官頗解寺務云請以此相換之意分付該曹從之
정조 17년 · 강
遞承旨李昌漢以李翼晉代之前望也
정조 17년 · 목
昌漢不爲仕進也
정조 17년 · 강
命齊陵典祀官崔景岳從重推考獻官林性運推考陵官洪復浩李柱溟等拿處仍飭遠地陵寢享祀時齋郞毋或怠忽
정조 17년 · 목
京畿監司鄭昌順狀啓以爲謹依下敎內辭意秋夕祭享時齊陵典祀官率茶毋入處典祀廳事狀卽爲發關査問於當該典祀官使之首實以報仍又關問於獻官豐德府使使之査報矣典祀官開城經歷崔景岳牒呈以爲茶毋卽飯供之食婢而自前率往炊飯於造泡寺故今亦留置造泡寺使之飯供而不入於典祀廳近處者其時宣傳官之所目擊而卽其地逐送云豐德府使林性運牒呈以爲府使以獻官今十四日早朝馳進入齋禁雜人之際何許女人出入典祀廳云故不勝驚駭使卽探知則乃是典祀官率來之茶婢故卽定官隸逐送陵外云所謂茶婢與獻官典祀官之隨往陪吏本陵事知書員守僕等捉致臣營多般究問則茶婢招內以爲今十三日以經歷食婢隨往炊飯於造泡寺初無出人典祀廳之事而十四日因官家分付自寺中直爲逐出云經歷陪吏招內以爲典祀官進去時食婢率去乃是謬例故今番亦爲率去而留置寺中以爲飯供之地典祀廳近處則初無往來之事矣十四日因宣傳官分付直自寺中卽爲逐出云豐德陪吏招內以爲十四日陪往齋所則典祀官已於十三日先詣而十四日夕因宣傳官分付造泡寺來留開城府婢子遠爲逐出其出入典祀廳與否未得詳知云本陵書員守僕等招內以爲自十三日連爲待令於典祀廳而元無女人出入之事云今以報辭及供招觀之皆以爲留置於造泡寺初無往來於典祀廳云而茶婢之入處典祀廳者旣爲現發於摘奸之行則漫漶爲辭終不首實極爲痛駭雖令留置於造泡寺寺在陵所垓子之內距齋所相望之地則其爲無嚴不敬莫此爲甚所當狀請論勘而旣有査實狀聞之下敎故爲先馳啓敎曰摘奸宣傳官書啓中以爲造泡寺在齋室東邊咫尺之地而東上房有熟設之茶婢云使之査問狀聞矣觀此狀辭果然無論謬例有無旣聞之後不可無飭而以典祀廳攔入分付卽政院之誤傳當該典祀官爲先從重推考此後一切嚴禁每以本陵之隔遠若當享時耿耿一心不敢少弛至於今番陵官之檢飭尤爲稽忽典祀廳近處村婆賣酒其爲雜亂何異邑婢當該官員等令該府拿問處之雖以獻官言之身爲地方官常時旣不能檢飭知有摘奸之行然後始逐酒婆者亦爲駭然爲先推考驪州英寧兩陵則擧行之致潔雖極嘉尙後勿怠忽事更令該曹嚴飭北闕及關東陵寢齋郞勤慢亦自有摘奸考知之擧安知無已知而欲觀來頭姑不處分者乎亦令該曹枚擧此意申明嚴飭
정조 17년 · 강
召見承旨徐邁修李勉兢于誠正閣
정조 17년 · 목
予曰水原貳衙之役願納人等雖不得不分等施賞而大抵此等事差過則何異於賣官渠輩願納只是妄希官資朱書雖以迪功郞帖之何惜於補賑諸人爲言此則賑饑爲大與此有異矣官方之淆雜西北同然而關西尤甚黃州平壤則至有以公賦起拜至五衛將者云豈非可駭乎邁修曰聖敎誠至當矣予曰私賑諸邑多者或至千餘石自備果未知穀物之從何辦得而雖云稟餘亦從公穀中出何嘗有自其家中辦取穀物以備邑賑者哉巡營元無劃給本邑初無別備而自備之數夥然此不過破東補西誇張彌縫以取自備多數之名而已且爲吏者以沽譽爲事則其無實績可知矣勉兢曰臣亦纔經嶺邑賑事而私賑諸邑多寡雖不同要不過用倉穀而已聖敎誠然矣予曰昨冬繡衣外間妄認爲壯勇衛之屬云繡衣之職雖優於見識綜於事務尙患其未盡此輩固不可以此責之設或得其風傳塗聽之言豈可取信乎先朝亦有一二繡衣潛往來之視故昨冬雖用此例而至於巡營亦不無伊時錯認之慮故頃於前完伯及鄭大容許以此問之其對皆以爲伊時初不致疑錯認云而左副在邑時亦似錯認矣勉兢曰列邑果多風傳誤認而臣則決知繡衣之非此輩矣子曰繡衣之爲誰某久則當聞知今不必言之而列邑之如是妄度誠可駭矣予曰嶺南人士果或有卓爾出衆之人耶勉兢曰文學可稱之人則問或有之而出衆者臣未之見聞也予曰嶺人依仰領府事果能如許穆許積兩許否耶勉兢曰特以位高故以此恃之其恰然依仰臣未之信也邁修曰嶺人於領府事向者堂錄不錄故相柳成龍後孫事至今咈鬱其不信仰推此可知矣予曰榮川人戶幾何勉兢曰僅爲三千戶而班戶爲二千故軍政莫充且境內耕墾處至尠民皆願移屬他州矣予曰山田漸多故山日沙汰而民無耕食之土雖以都城言之四山童濯究其理而不得專由於民皆遊食侈風日滋山木之不得長養職由於此耳邁修曰民不勞力而着衣啖飯此所謂奢侈不必衣厭綺紈屋被文繡而後始謂奢侈也予曰近者西邑多差蔭守而若每以蔭守差遣則爲好蓋關西本多武倅而率皆有地閥名武此輩年纔弱冠官經訓副則便除巨邑其能堪任者幾希豈不可悶乎邁修曰西邑若以蔭官差遣則誠好矣予曰蔭官終始不怠者亦甚尠當其積仕而初授縣監時雖門閥有力者未或不殫心職事而自邑而郡自府而牧安往而陞遷其心漸不如初此誠可痛之習矣
정조 17년 · 강
施水原府貳衙營建時監董及願納人等賞典
정조 17년 · 목
水原留守李命植狀啓以爲本府貳衙營建時監董中最效勞人及願納人姓名追後狀聞之意前已馳啓而卽接判官金魯成牒呈內監董最效勞人姓名下各其實役日子懸錄願納人姓名及納錢數爻修成册報來故監董效勞人計其實役之苦歇分三等願納人從其納錢之多寡今四等後姓名竝以開錄陳聞一等董役前察訪丁胤祚自二月二十六日至六月二十六日合實役一百十九日旣經東班職加資一等董役閑良尹孝烈崔俊行自二月二十六日至六月二十六日合實役一百十九日令軍門收用一等董役嘉善李元盛自二月二十六日至三月二十九日合實役三十四日帖加一等木手都看役折衝金道成自二月二十六日至六月二十六日合實役一百十九日邊將除授二等看役執事嘉善李渭前萬戶白光郁自二月二十六日至六月二十六日合實役一百十九日賞加二等看役列校軍官閑良朴啓根崔瑞龍都策應書吏金亨擇自二月二十六日至六月二十六日合實役一百十九日帖加三等看役書吏朴東興房再良崔允益安天福自二月二十六日至六月二十六日合實役一百十九日自本府拔例陞遷收用三等燔瓦監官禁盜軍官折衝金光瑞自三月二十一日至六月初十日合實役七十八日伐木監官列校軍官嘉善權致明自二月十七日至四月二十日合實役六十二日帖加願納人姓名秩一等折衝安處潤居原州願納錢二千兩邊將除授一等前縣監張宅基居富寧願納錢二千兩令兵判招見後日登對時稟處二等嘉善金啇振折衝金啇遠居黃州願納錢各一千五百兩五衛將除授三等嘉善朱正离居江華李春亨居甕津願納錢各一千兩忠壯忠翊將中除授四等嘉善洪瑞萬梁聖澤居松都願納錢各五百兩空闕衛將除授敎曰本府貳衙之役效勞旣多不可不拔例論賞至於願納一款莫重之役上營之役俱不許之貳衙則事面稍異令前亦旣捧之亦不可不一例論賞依後錄判下令政院捧傳旨卿其知悉事回諭
정조 17년 · 강
放淮陽府付處罪人金思穆
정조 17년 · 강
命釜山僉使林栽洙豆毛浦萬戶金性一先罷後拿火藥首犯賊漢仍爲嚴囚以待盡捕諸賊其餘各鎭監色及干犯諸人令帥臣決處
정조 17년 · 목
兵曹啓言觀此慶尙監司趙鎭宅狀啓及左兵使許侙狀啓則長鬐縣火藥鉛丸偸出賊徒釜山多大豆毛三鎭月課藥丸私買監色閭巷私買各人居在諸處有難一齊來待隨其所到自慶州鎭供招後各人等所買藥丸推出輸送該縣不足之數自本縣準數充上而啓下關文中旣往雖不可一一追勘此後則毋論一斤半斤閭巷間私自賣買者依律重勘矣此亦有令前令後之別而有不敢自下處斷待回下區別勘罪次各人等仍囚慶州鎭以各鎭監色所供觀之前後僉使萬戶月課藥丸私買充補萬萬可駭其罪狀令該曹稟處多大鎭私買旣在昨年令前置之勿問監色合置旣往之科賊漢首犯情節綻露無餘而在逃諸賊尙未捕捉鉤覈歸一然後更當分首從具格請勘爲辭矣火藥鉛丸軍器中緊重之物欲其去來分明之故外邑無不受去於京司而釜山豆毛兩鎭旣曰無此例則亦必貿去于京司蓋外邑則無賣買之故也況且今春毋論火藥之多少私相賣買者則依律重勘之意行會諸道不啻申嚴而身爲邊將賊徒偸賣利其價廉冒犯朝令有此私買論其罪狀萬萬駭然釜山僉使林栽洙豆毛浦萬戶金性一竝爲罷黜仍令該府拿問嚴勘在逃諸賊姑未跟捕未及盡覈則首犯有難輕先勘斷仍爲嚴囚以待盡捕其餘各鎭監色及干犯與私買諸人已皆直招令道臣知委帥臣使之從輕重決處之意分付何如允之
정조 17년 · 강
召見光州牧使徐有成于誠正閣
정조 17년 · 강
以尹弘烈爲承旨前望也
정조 17년 · 강
命承旨南公轍越俸二等畿伯鄭昌順推考
정조 17년 · 목
敎曰陵幸當前則道伯發巡時奉審勿爲之又或承旨奉審則道伯奉審亦爲除之曾有定式而今番東道陵寢奉審也禮房承旨不遵定式陵官之提醒亦以待道伯奉審擅自分付如許承宣將焉用哉該房承旨南公轍爲先越俸二等雖以畿伯言之旣有定式而承宣不遵卽當言送政院以爲徵稟之地而尙無一言況今年穡事西不如南則特敎發巡之下先從南道亦非特敎之本意當該道臣推考
정조 17년 · 강
命齊陵參奉李柱溟嚴飭放送
정조 17년 · 목
義禁府啓言齊陵令洪復浩參奉李柱溟等拿問處之事命下矣李柱溟今方待命拿囚洪復浩姑未替直云待替直拿囚敎以後勿如是之意嚴飭附過放送
정조 17년 · 강
命泮儒秋到記及抄啓文臣親試明日爲之
정조 17년 · 목
敎曰左副承旨馳詣太學今日朝夕食堂到記收取以來○敎曰明日製述對讀官無非年老之人何以燭下讀券乎朝者下敎之後何去而今始擬入致煩酬應乎當該承旨南公轍越俸一等
정조 17년 · 강
命內閣提學鄭民始仍任別雲劍徐有大蕩滌敍用
정조 17년 · 목
敎曰明日親試閣臣只有時任一員而聞有實病云前提學鄭民始仍任待開門牌招
정조 17년 · 강
命敦化門下鑰時不爲進去宣傳官明日兵判査問草記
정조 17년 · 목
政院啓言今日敦化門下鑰時宣傳官不爲進去事未前有萬萬驚駭當該宣傳官所當重勘而本院無可施之罪何以爲之乎敎以明日兵判査問草記
정조 17년 · 강
詣璿源殿展拜仍詣太廟行禮命退行景慕宮秋謁
정조 17년 · 목
具翼善冠袞龍袍詣眞殿展拜訖乘輿出仁政門降輿乘輦出敦化門至太廟洞口降輦乘輿入齋室改具冕服詣版位行禮陞詣廟內奉審訖詣永寧殿行禮奉審如初敎曰秋享不遠景慕宮秋展謁待下敎爲之還齋室改具翼善冠袞龍袍乘輿出太廟門降輿乘輦入弘化門由永淸門還內
정조 17년 · 강
命兵曹判書鄭好仁訓鍊大將趙心泰重推觀象監提調洪秀輔遞差監察趙永祥洪亮猷兵曹正郞吳大坤訓鍊都監千總李格宣傳官田德顯拿處李甲會記過
정조 17년 · 목
備局啓言動駕時班行申飭前後何如而今日大駕出宮時東西班之錯糅姑無論東班百官至或有騎馬而冒入衛內者請當該押班監察拿問處之年前以作門之紛拏新定令式太僕馬及承史以下所騎馬皆定立處毋敢違越而今番作門內外全無界限始旣立馬雜沓終又喚騎衝突紀律所在尤極駭然常時若能檢飭豈有是理請兵曹判書鄭好仁訓鍊大將趙心泰從重推考允之○兵曹啓言依下敎訓鍊都監行首敎鍊官具始昌捉政拿入發問目取招則供以行陣事體本自至嚴何敢不待標信徑先行陣乎宣傳官李甲會賚奉標信來傳該大將曰景慕宮展謁從近更有下敎而雨勢如此當由弘化門還宮以此擧行云故該大將袛受標信後先廂馬軍不踰館峴札住於通化門前路至於行陣遲滯事兵曹啓下節目以後爲前故後廂軍兵依節目先爲移陣於板前屛門大將則初嚴下後雖已行陣行陣之際自然遲滯以致三嚴之啓下莫非渠不善擧行之罪云矣標信之稱以袛受已極駭然而行軍遲滯渠亦遲晩請該大將趙心泰從重推考敎鍊官具始昌嚴棍懲勵敎以初嚴行軍之口傳分付罪在宣傳官査出記過還宮時輦路之紛沓雖未必先廂之遲滯若使作門外人馬不爲騈雜豈至於別雲劍之不得騎馬乎該大將從重推考卿亦推考後廂首將官拿問嚴處至於敎鍊官何足責況甘霔浹洽宜示同慶之意特爲分揀此後十分察飭事嚴飭訓將○承旨洪明浩啓言動駕時班聯固當整肅而回鑾之際東西班班次錯亂莫甚百官及侍衛相雜於藥房政院之班事之駭然莫此爲甚駕後咫尺多有喧譁而亦不禁飭當該押班監察兵曹郎廳請重勘敎以拿問嚴處○承旨金孝建啓言宣傳官田德顯輦輿咫尺之前無端戛過事極可駭請重勘敎以拿處又啓言禁漏官員不爲待令初嚴命下之後未卽擧行極爲駭然請令攸司科治敎以渠何足責不飭之提擧遞差
정조 17년 · 강
飭諭畿邑之喬桐海西之延白等處今番雨澤及各穀成實形止遍審掌內枚報狀聞
정조 17년 · 목
敎曰甘澍滂沱幾乎高低遍洽而畿邑之喬桐海西之延白等處民事極爲關心雖曰後時今番之雨果得均洽而或有蘇醒之效乎勿以邑治所見枚報令守宰遍審掌內兼附各穀之成實形止使之報來後狀聞事分付績當發遣史官或宣傳官更察民情若使一夫一婦有不奠厥居之弊其可曰道有道臣邑有邑宰乎竝令廟堂嚴飭該道
정조 17년 · 강
水原留守李命植以本府雨澤農形馳啓
정조 17년 · 목
狀啓以爲今月二十八日申時始雨翣時開霽府下所得未滿浥塵測雨器水劣容一分故未卽馳啓矣卽接各面所報則毋論水上水下所得擧皆爲浥塵其中距邑治十里許水上三面及七十里許水下兩面所得爲一鋤跨月旱餘得此甘澍言念民事誠甚萬幸矣敎以今日甘澍當遍洽所得果如何而府內遠近各面雨後農形詳細狀聞事回諭
정조 17년 · 강
考下禁直諸臣應製試券施賞有差
정조 17년 · 목
以秋謁日得甘霔爲賦題命通政以下閣臣左承旨以下諸承旨入直玉堂騎堂仕進檢書官應製翰注中自願則亦爲製進○親考訖敎曰居首三中行左承旨林濟遠中鹿皮一令之次三下一直閣金祖淳三下二檢書官李集箕各紙二券筆三枝墨一笏草三下檢校直閣徐榮輔紙二卷次上校理魚用謙參知睦萬中各紙一卷賜給○以八月枚乘筆爲五言律詩題命承旨閣臣未入格人製進承旨李書九檢校直閣南公轍俱三下命比較以有味八珍美爲七言律詩題社雨報年登爲五言律詩題李書九竝三中居首又下賦各題命承旨兪漢寧校理魚用謙注書李弘達製進得雨溪聲壯漢寧用謙俱三中弘達三下山色有無中漢寧用謙弘達俱次上秋風生桂枝用謙三中漢寧三下弘達次上樓觀滄海日漢寧用謙俱三上弘達次上秋謁日得甘霔淸露點若珠春秋多佳日千林葉正肥弘達竝次上月傍九宵多弘達三下八月校乘筆弘達三中○敎曰應製三上校理魚用謙操筆立成可謂實才三中假注書李弘達一夜之間十篇立就三中承旨兪漢寧隨題輒對文如其人爲先各賜大好紙一卷
정조 17년 · 강
考下水原儒生應製試券施入格儒武賞典有差
정조 17년 · 목
以高臥北窓下自號義皇上人爲詩題命該留守李命植試取收券上送親考訖敎曰去五月朔水原邑內儒生試取時詩三中幼學李師淳臘製時別爲試取次姑勿頒賞三下幼學李龍鎭黃明漢進士許▣與壯元臘製時別爲較藝次姑勿頒賞草三下幼學柳宗澥申百顯各正音通釋一件次上幼學洪天浩李仁尙生員申光軾幼學李弘德洪履翼尹絖任禹常曺鴻振金星柳鄭世豊洪樂韺沈鼎鎭安塾兪仲煥各筆三枝墨一笏賜給園底及邑內武士試取時鄕武士金光一柳葉箭貫一中邊二中筒介一部閑良李東赫直赴會試旗牌官閑良尹赫周等二人邊三中帿弓一張知殼官折衝洪命淵等二人貫二中各不粧弓一張旗牌官崔憲崔道義等四人貫一中邊一中各木一疋前監察洪挾等十人邊二中各長箭二十介出身兪漢祚等三人貫一中各長箭十介旗牌官嘉善李得弘等三十九人邊一中各箭竹十介賜給哨官出身林枝華等八人騎篘一中以勸奬之意各人等特給米三斗
정조 17년 · 강
御春塘臺行泮儒秋到記專經文臣殿講及製述專經武臣試射抄啓文臣親試抄啓文臣親試試官鄭民始徐有防徐鼎修徐龍輔尹行任文臣及儒生製述試官朴宗岳鄭民始徐有防洪良浩閔鍾顯李庚運宋銓洪仁浩李文會講試官金憙李秉鼎趙宗鉉沈煥之金履成柳焵李義弼李師濂尹行任李義甲安廷善武臣射試官沈頤之趙心泰朴基正李濟萬徐有秉李周爀
정조 17년 · 목
具翼善冠袞龍袍乘輿出永淸門入靑陽門詣春塘臺降輿陞座試官率文武臣及儒生行禮訖仍命開講發射以擬沛公將士賀留飮鴻門箋多稼如雲頌爲文臣製述題到記儒生及抄啓文臣箋同題
정조 17년 · 강
元陵展拜命以來月初或旬前後爲之
정조 17년 · 목
因禮曹陵展謁取稟敎以歲初已有筵敎是年是月之謁本陵情禮所不容已而旣謁元陵局內諸陵亦當展謁畿伯必皆預爲措置凡係用民力處依近例以儲置米會減事分付分辦之從最少例植炬之止出宮時晝停亦依近例爲之日子慈殿湯劑連爲煎入當於來月初及旬前後觀勢前期一兩日下敎以此知悉○兵曹啓言今此幸行時何營軍兵隨駕何營軍兵留都而禁軍及馬步軍以幾番幾哨磨鍊乎敎曰訓局步軍十哨馬軍三哨禁衛鄕軍三哨騎士二番禁軍三番隨駕御營廳留陣又啓言土前陵幸時挾輦軍四百名餘軍二百名替代而庚戌年元陵幸行時三百名餘軍一百名替代矣今亦依此擧行乎敎以依近例爲之又啓言在前陵幸時十里外斥候伏兵及傳語軍守總兩營各隨地方擧行而庚戌年元陵幸行時畿邑斥候只數處擧行伏兵除之矣今番則何以爲之乎敎以依近例爲之又啓言在前陵幸時弘化門外留都守總兩營輪回爲之而昨秋幸行時總戎廳擧行矣今番則兩營中以何營磨鍊乎敎以守禦廳留陣○司僕寺啓言今此幸行時駕轎添補驛馬勿論遠近道限五十匹依例知委敎以日子姑未下敎外道驛馬無論遠近一兵置之此意亦令兵曹知悉
정조 17년 · 강
命宣傳官柳相默拿處訓鍊正白東運改差
정조 17년 · 목
兵曹判書鄭好仁啓言闕門開閉時注書及總郞宣傳官各掌門告法意至重而昨日下鑰時宣傳官柳相默初旣進去旋卽徑歸竟致門告之闕焉極爲駭然請宣傳官柳相默拿問勘處從之好仁曰今日試射時執鼓差備以訓鍊正白東運啓下矣渠家有故不得待令請今姑政差口傳差出待下批使之擧行從之
정조 17년 · 강
命前縣監張宅基加資
정조 17년 · 목
兵曹判書鄭好仁啓言前縣監張宅基依下敎招見則履歷已經邊將守令爲人可合收用而今番水原公廨營建時其所效誠亦甚嘉尙合施加資之典事係恩典不敢擅便敢此仰遠從之
정조 17년 · 강
命畿營巡牙兵習操一體停止仍命該營穀簿移屬水原府耗條卽爲給代江華軍餉限千石移轉喬桐便否令廟堂稟處
정조 17년 · 목
京畿監司鄭昌順啓言喬桐永宗習操旣有停止之命則巡營巡牙兵習操何以爲之乎敎曰一體停操昌順曰臣營穀簿之在於水原府者陞留之後皆屬本府耗條將士支放之需不可不給代之意論報備局而此旣支放之需則區劃給代有不可已矣敎曰令廟堂郞爲給代後草記昌順曰江華喬桐勢同唇齒雖江華軍餉移儲喬桐與留峙本府無異今當喬桐接濟之時江華穀近喬桐之面限千石移轉喬桐似無不可請下詢大臣處之敎曰令廟堂稟處
정조 17년 · 강
罷承旨閔台爀職以洪仁浩代之前望也
정조 17년 · 목
右議政金憙啓言旣非試所承旨而言其不當言之事揆以事體所失非細請承旨閔台爀罷職從之
정조 17년 · 강
還內仍行科次于迎春軒
정조 17년 · 목
講射及收券訖乘輿出靑陽門由延生門還內
정조 17년 · 강
命文臣殿講居首奉常主簿李漢喬製述居首兵曹佐郞金洛一武臣試射居首禁衛哨官金慶源等半熟馬施賞儒生殿講居首幼學李是鍊製述居首進士權晙生員黃基天等賜第其餘給分施賞有差
정조 17년 · 목
專經文臣殿講奉常主簿李漢喬詩傳略居首製述兵曹佐郞金洛一三下居首專經武臣試射禁衛哨官金慶源柳葉箭五巡貫二中邊九中居首到記儒生殿講幼學李是鍊詩傳純通居首製述進士權晙生員黃基天竝三中居首敎曰專經文臣殿講居首奉常主簿李漢喬製述頌居首兵曹佐郞金洛一專經武臣居首禁衛哨官金慶源各半熟馬一匹賜給到記儒生殿講居首幼學李是鍊製述居首進士權晙生員黃基天竝直赴殿試講之次幼學金益耟直赴會試講之次趙在星製述之次生員閔師膺金鎰李永老進士李日煒宋翼淵生員李家渟竝各給二分講略幼學權行彥等八人粗幼學康濟洪等二人令政院紙筆墨考例施賞仍命製述入格儒生來待○因文臣製述榜目敎曰名以文臣又非明經而白文呈券萬萬駭然明日更試次使之待令試官則日前禁中文臣科次時試官三人來待待題下試取於內閣庭中仍爲考券以入試紙勿頒書手勿許而未入三下以上等者仍爲依定式直捧禁推傳旨
정조 17년 · 강
考下抄啓文臣去五月朔親試試券
정조 17년 · 목
副司正宋知濂三中居首
정조 17년 · 목
自八月十六日至二十日中部東部涉疑疾無西部涉疑疾九名已差出幕六處南部涉疑疾七十六名內方痛七名向差十八名已差十五名已差還入三十六名出幕十八處北部東活人署西活人署涉疑疾無以上病人八十五名內方痛七名向差十八名已差十五名已差還入三十六名出幕二十四處
정조 17년 · 강
行製述文臣更試及抄啓文臣七月朔親試于摛文院
정조 17년 · 목
以擬漢內史進生鍾分法爲表題三步見方爲賦題命文任洪良浩閔鍾顯李秉鼎考入副司果姜克成賦三中居首前掌令鄭東軫表三下居首又以擬唐李康賀天下之稼如雲爲表題神馬出渥洼水中爲賦題命製述文臣三試抄啓文臣從自願製進命諸文任考入製述文臣試券兵曹正郞尹魯東表三下居首兵曹佐郞洪受浩賦草三下居首○考下親試試券副司正宋知濂表三中居首
정조 17년 · 강
重推檢校直閣南公轍
정조 17년 · 목
敎曰當該閣臣南公轍所爲萬萬駭然爲先從重推考
정조 17년 · 강
命海閫延安府使兪漢敦罷黜狀啓還下送仍命廟堂査問事狀草記勘罪推捧納承旨李翼晉
정조 17년 · 목
黃海兵使姜五成狀啓以爲延安府騎步兵價布謂以歉荒不爲收捧上納請該府使兪漢敦爲先罷黜其罪狀令攸司御處敎曰民勢非不知也守令擅自不爲送點云者大關紀綱此狀啓還下送民情事勢旣如此則道帥臣間事當前期具由或狀或牒豈敢以守令之無端不納樣反請守令之罪有若該邑穡事之初不聞知然乎紀綱之外大關後弊奏御文字自有格式當該帥臣令廟堂査問事狀草記勘罪政院之無一言捧納亦爲駭然當該承旨推考近以海伯之未聞治績方以爲菀觀於此狀本其不能周察民情統轄兵營之狀槪可推知亦令廟堂査問事情草記騎兵布自當在秋後處分之中姑爲寬限事分付該曹
정조 17년 · 강
以李在學爲吏曹參判李冕膺爲參議竝前望也
정조 17년 · 목
敎曰政官牌招開政參判參議前望單子入之待下批一體牌招開政
정조 17년 · 강
命安兵郡守代各別擇差當日下送仍命受由上京守令嚴飭還官
정조 17년 · 목
黃海監司李祖承以安岳郡守李百亨身病沈重不得已罷黜馳啓敎曰安岳量田旣始該倅之代今日政各別擇差待下批仍令當日下送該道穡事聞於一邑之中亦有彼此之別云此時秋務尤不可曠官如有受由及上京者使之嚴飭還任俾勿曠官事分付該曹仍令廟堂關飭該道
정조 17년 · 강
有政吏曹參判李在學兵曹判書鄭好仁進
정조 17년 · 목
以李鼎揆爲大司憲朴基正爲大司諫徐有沂爲執義權坪爲獻納閔師宣李羲甲爲正言金熙采爲副校理李遇濟爲修撰申光履爲兵曹參判李文會爲安岳郡守尹悌東爲接慰官洪龍健爲釜山僉使
정조 17년 · 강
命北關秋操依該道伯狀請特許停止仍命諸道各邑官點依京軍門司哨鍊肄習關東亦爲特停正操精習哨鍊
정조 17년 · 목
備邊司啓言卽見咸鏡監司金華鎭狀啓以爲本道穡事大違初料殘氓受災齎糧赴操亦不無許多糜費之弊今秋南北關及防營習操竝姑停止只令各邑官門聚點事請令廟堂稟旨矣北道秋操之直爲擧行春初旣有成命今年穡事之優得豐登民情似無難便則則道臣之直請停操殊非詰戎之意南北兵營防營習操一倂爲之事請分付敎曰近來詰戎之政看作不緊之事久曠之不足甚至有近二十年一未行操處疏虞之外反爲民弊者多端此所以今年則可東可西者以爲爲主也昨見西伯之啓今又有北伯狀請道伯皆是出自秩高之卿列則如非民勢之難爲寧或忽於戎務而然也今則莫如許其所請之爲當特爲停操事分付而雖以京軍門習操言之司哨鍊精於正操營操與邑點亦當如此今番諸道各邑官點處一依司哨鍊例拔例肄習而文蔭守令之閑於俎豆之學者皆令誠心爲之俾各無操之名有操之效事本司嚴飭諸道仍令道帥臣考其勤慢甚不能者雖至勘罪亦可此意嚴飭西北旣停則獨於關東豈可爲之以貽民弊乎特停正操精習哨鍊事分付東伯
정조 17년 · 강
命承旨南公轍加施越俸一等之典混捧禁推傅旨諸文臣卽爲放送
정조 17년 · 목
政院啓言昨日文臣製述時限後呈券文臣韓啓翼金良簡文鳳岐誤以入庭不作混捧禁推傳旨至於就囚臣之不察不勝惶恐而原傳旨改付標以入敎曰莫非南公轍之罪爾則雖曰試所承旨傳旨之捧輿不捧非爾所知況爾又申退乎有罪倖避替令下位有此啓辭公轍所爲尤爲駭妄而遞罷則適足爲取便加施越俸一等之典該文臣等卽爲放送後草記事分付爾則勿待罪
정조 17년 · 강
命延安白川兩邑退捧秋冬京納停番禁御鄕軍仍諭道伯無忽邑宰董飭之方
정조 17년 · 목
敎曰海西之延白直所謂豐乞以朝廷一視之意言之其所痛若在已寢食靡甘無異於昨秋諸道之歉焉特以不欲先撓姑且含默惟此西顧兩邑之耿耿一念何魯晷刻暫忽也朝於帥臣之狀略有措辭判下者而此亦出於先鎭後救之意也他餘條件雖待年分之啓至於當頭之應納如帥臣狀中云云者必有後時之歎兩邑秋冬京納之未納者及禁御如有番上軍或爲先退捧或爲先停番先安望哺之民情事令廟堂三懸鈴分付道帥臣處兩邑續當分遣繡衣或潛往潛來又或如例出道以考勤慢莫以邑宰之可意而可堪或忽董飭之方事道伯處一體嚴飭
정조 17년 · 강
命前假注書金錫泰降付芸閣
정조 17년 · 목
政院以錫泰文臣製述無緣不參捧入禁推傳旨敎曰如渠遐方之人亦以念舊特付注書則擧行多慢忽遞出未久又敢規避極爲駭然不可禁推而止降付芸閣
정조 17년 · 강
命時囚韓永建等能誦後草記
정조 17년 · 목
回永建南惠寬李允行崔時淳李錫心囚單有是命
정조 17년 · 강
命水原府耗條給代以畿內常賑穀分排準給
정조 17년 · 목
備邊司啓言回京畿監司鄭昌順所啓水原府耗條區劃給代事令廟堂郞爲給代後草記有命矣目今畿邑穀簿枵然三千包穀有難推移劃給該道事勢亦不可不念請道內各邑常賑穀中逐邑分排準此數給代允之
정조 17년 · 목
敎曰一月六對久未若例再昨日次封退行於今日
정조 17년 · 강
命喬桐移轉穀本道沿海邑中參量穀簿從便劃給
정조 17년 · 목
右議政金憙啓言京畿監司鄭昌順所啓以爲江華喬桐勢同唇齒今當喬桐接濟之時江華附近喬桐之面限千石移劃喬桐爲辭而令廟堂稟處有命矣江華年來穀簿漸就枵然而今年該府餉穀七千石已自戶曹推移取用今又限千石移劃於喬桐則枵然之中益復枵然誠爲可悶本道沿海邑中參量穀簿從便移轉之意請分付該道臣從之
정조 17년 · 강
命停守總兩營巡點只行各其邑官門聚點仍飭軍伍器械俾勿放忽
정조 17년 · 목
右議政金憙啓言總戎使鄭民始狀啓以爲習操旣已停止巡點何以爲之事請令廟堂稟旨分付矣今此停操旣出於除弊之聖念則中軍或首將官之巡點亦不無弊端自各其邑官門聚點之意請分付從之○守禦使李文源曰南漢合操停止之年別遣中軍或將官巡點各邑曾有定式而今秋合操停止寔出於爲民除弊之聖意則巡點時貽弊亦自不少依近例竝停止至於官門聚點一節令各着意擧行軍伍點閱器械修葺等事勿以停止而一毫放忽俾有實效之意所管各邑嚴飭分付似合事宜請下詢大臣處之予詢大臣右議政金憙曰此意嚴飭各邑則似有實效矣從之
정조 17년 · 강
命前管城將朴瑬拿處總戎中軍申㬚改差
정조 17년 · 목
總戎使鄭民始啓言北漢之設置管城將蓋欲句檢其軍餉而査考昨冬還案則停退條已多不善擧行今春還分時反秩者爲五百餘石還穀法意京外無異反秩之罪自有其律此而置之無以懲後請前管城將朴瑬拿問處之從之民始曰本廳中軍申㬚老病前頭留營時亦難擧行請改差從之
정조 17년 · 강
命典牲署犧牲糟糠價部內戶斂永爲革罷以本署外受太餘剩充補需用
정조 17년 · 목
判尹李文源啓言典牲署犧牲糟糠價例於部內每戶每朔若干分錢式收斂而該署一年推用不過爲二百五六十兩則戶收些略似不至於爲弊而大戶擧皆頉免部屬亦緣爲奸其所侵徵者無非至殘雖是分錢之斂實多可矜之端臣意則本署犧牲太外受時雜費條餘剩本非公用此中除出二百餘兩以此需用戶斂一款永爲革罷則亦可爲小民除弊之道而至於司畜署糟糠價一年收用只不過百餘兩云此則戶曹所管自該曹略加推移變通則五部收斂可以盡革矣臣待罪該署時所謂餘剩條旣已經紀儲置請以此意分付時提調使之依此擧行日後不無或行或否之慮亦請出擧條定式施行從之
정조 17년 · 강
元陵幸行時晝停所作門軍及侍衛員數軍兵犒饋命依近例擧行
정조 17년 · 목
兵曹判書鄭好仁啓言晝停所作門近年以來連以先廂步軍中一哨除出擧行矣今亦依此爲之乎從之好仁曰庚戌年元陵幸行時侍衛兵曹都總府堂郞各一員五衛將二員武兼六員隨駕矣今番何以爲之敎以依此例爲之好仁曰回鑾後隨駕軍兵犒饋近年連以乾物分給矣今番何以爲之敎以依近例爲之
정조 17년 · 강
命江都添餉之策廟堂更加參互從長稟處
정조 17년 · 목
兵曹判書鄭好仁啓言臣待罪沁府之日冒控淺見修啓以聞廟議靳許愚衷耿結敢此仰達矣列聖朝以來視江都爲保障者不啻南北兩城而已旣設內司與內帑又設四宮俾便資用而逮我先朝置毓祥宮聖上御極建奎章閣宏謨遠圖若是探長行宮凡需大小畢具而惟其穀簿之耗縮最是目下之大患年例還分外留庫之數只是七千餘包而還分耗條則盡歸於支放留庫實數則有縮而無添萬餘戶大州留庫之數不滿萬石今欲預講綢繆之策劃給峙積之資則以今國計經費似難輕議臣之向來啓稟諸條特不過就其年例應捧之中略加變通經營十數年則庶可以漸次儲積終有實效矣畿邑移轉耗條之散在列邑者多不過百包少或爲數十包在畿邑則無所關緊在沁都甚有裨益當初移轉旣以十年爲限準限當在再明年今若更退二十年逐年加錄則穀簿之漸增可謂歲計而有餘卽此一款已足爲從便生穀之道矣至於兩南別會耗及嶺南軍作米合一千三百石則庚辰丙午兩年自朝家劃付添餉寔出於軫念保障之盛意也當其分屬移納之初所當以本色輸送如或不然亦宜價本之相當而今者兩南之折價每石爲二兩本府之貿入每石爲四兩自初至今已成前例朝家劃給之數自是一千三百石而沁府貿入之穀僅爲六百五十石盡歸應下猶爲不足若以本色運來則海路之轉輸漕船之添載豈曰無些少難便之端而本府處在漕船往來之咽喉雖以泰安之添餉米羅州之其人米言之亦皆年年添載歷路順御其例已久今此本米添付漕路之弊比諸行都儲蓄之利其爲得失大小不但較然不煩朝家之別般劃給只將年年應捧之條或爲差退年限或爲責納本色者揆以事勢少無妨礙卽是臣狀啓中已陳者也請下詢廟堂更加參互以爲從長稟處之地從之
정조 17년 · 강
定太學掌議薦額數以復古制
정조 17년 · 목
同成均李秉鼎啓言臣待罪泮堂已多曰月每伏承規正士習之聖敎連加申飭不無比前稍勝之效而此不過外貌末節耳若其端士趨尊賢關之道全係於掌議之得人而近年以來齋薦之多至於百八十餘人大有違於初元定制以此昨所落薦今忽復薦以致爭端之紛紜士習之污下臣意則掌議薦釐正恐不可已矣敎曰毋論爲弊之如此如彼其所捄弊無出於先定額數以復古制爲可雖以近例言之故相金熤於御極初承命釐正矣定額之十人二十人中卿等指一各陳所見前同成均鄭民始曰齋薦之復舊定額實是美規而十人似少以二十爲限似好矣同成均徐有防曰臣於閤外僚堂及泮長以此有所講確而臣亦以爲恰好今於下詢之下別無他見而齋薦旣復舊制則額數宜有定限十人似太少以二十人爲準而今當另擇之時當薦者如不滿廿人則亦不必强覓以充矣大司成沈煥之曰太學掌議事同成均所奏誠然矣齋薦復舊制有不可已而齋薦旣復則定其額數亦不可已也右議政金憙曰同成均所奏誠有意見定額數復古制則其選重而其弊袪矣諸臣旣以二十人爲好則依此爲之恐合事宜敎曰以二十人爲定煥之曰齋薦之額數旣定則議薦時必以有地處文行之士極擇參薦而凡士論出於議明氣剛之人至於年衰氣頹者又不宜混參是選年五十以上人勿許入薦似好矣民始曰此與官職有異定其年限似涉如何且年至五六十人似必不願恐不必以年歲爲限矣有防曰泮長限年之論亦有所據而第齋薦與官爵有異恐不必硬定矣秉鼎曰掌議薦旣伏承批旨以二十人定額之後則其選甚峻其數不多若或規免數遞則難責成效臣意則一差掌議之後如非衆所共知事故而或有稱托圖遞者則大司成施以重罰仍爲停擧之意請出擧條申飭從之
정조 17년 · 강
命雜歧嘉善以上守令母得封箋仍著爲式
정조 17년 · 목
司直李秉鼎啓言大典通編封箋條曰諸道觀察使節度使二品以上守令及大都護府使拜箋陳賀凡二品以上云者無論蔭武曾經總管之謂也以此雖曾經吏議副學之文通政如非牧使及大都護府使則不敢封進例也而獨於雜歧嘉善如蔚珍李宗憲長鬐張益福之類混稱二品猥參封箋之列雖曰流來謬例極爲屑越自今如非曾經總管則牧使及大都護府使外不許封箋事請下詢大臣及掌禮之臣卽爲變通以尊國體予詢大臣右議政金憙曰重臣所奏誠然蓋雜歧嘉善之混稱二品猥參封箋果有屑越之弊但以未經總管不許封箋則有履歷二品中未及曾經總管者間或有之此不可以一例論只以雜歧嘉善以上守令不得封箋之意定式似好矣從之
정조 17년 · 강
命關東沿海諸邑日饌之弊嚴飭道伯査出狀聞
정조 17년 · 목
司直李秉鼎啓言我聖上東顧一念夙宵憧憧特軫海弊至令道臣刊揭節目沿海諸邑恪遵奉行節目外春秋官貿亦爲釐正矣近聞諸邑中或有創出日饌之例每日朝夕饌需勒捧於津主人情債同爲分徵一朔所徵價甚不些以此浦民難支之狀比前尤甚多有流散之弊云凡日饌勒捧卽均役前謬例而均役設置之後雖貧官污吏未嘗有此習今忽創徵聞極驚駭臣意則自廟堂發關關東道臣嚴査啓聞犯科該倅隨現重繩俾沿海浦戶得蒙終始之惠澤從之敎曰聞甚可駭嚴飭道臣査出狀聞以爲嚴處之地
정조 17년 · 강
命公私賤許贖補充隊依舊例擧行
정조 17년 · 목
刑曹判書李得臣啓言本曹決等公事卽公私賤許贖後補充隊也自本曹入啓啓下兵曹後成給立案而年前回決等之一時數多自上或慮荒年勒贖之爲弊有所下敎故其後本曹斜出殆無月無之而只以無乎二字月三修啓者事涉不誠且當此軍伍難充之時閑丁之公然見漏亦甚可惜固當修明舊例從實入啓而雖曰襲謬旣係年久事當一經筵稟後擧行故敢達敎以卿言是矣依爲之
정조 17년 · 강
命延安白川兩邑御營軍以附近他邑軍換番徵召
정조 17년 · 목
御營大將李敬懋啓言延安白川上番軍限年豐退番有命矣御營上番軍中延安軍八十名白川軍十三名合九十三名以同道附近他邑軍請換番徵召從之
정조 17년 · 강
飭嶺南陞戶抄擇上送
정조 17년 · 목
訓鍊大將趙心泰啓言陞戶乃是親兵關係甚重而近來外邑或以貧賤無依之類抄上充伍未幾旋卽逃躱言念所重萬萬寒心昨年停退慶尙道陞戶三十名今秋當爲抄上必以有根着好身手富實良丁各別抄擇上送而又有不勤之弊則道臣守令草記論勘之意請出擧條申飭從之
정조 17년 · 강
命諸道倉儲蕩然邑無論前倅時任隨現重勘
정조 17년 · 목
持平趙恒鎭所懷以爲國家不虞之備捄荒之資全靠各邑之倉儲而近聞多至蕩然許多員逋惟事漫漶爲守宰者或爲交承之顏面而掩翳之爲道臣者不以該守之玩愒而警責之國計民事誠爲寒心臣謂嚴飭備局行關諸道卽爲査發無論前倅時任隨現重勘俾杜後弊宜矣從之
정조 17년 · 목
右議政金憙啓言所懷之際攙引他人大損臺體有關後弊請持平趙恒鎭罷職敎以生疏所致推考○恒鎭引避批以勿辭○承旨李翼晉以恒鎭一日再啓煩瀆請退待物論
정조 17년 · 강
遞承旨徐邁修吏曹參判李在學參議李冕膺
정조 17년 · 목
藥院啓言副提調徐邁修謂有身病今日問安不爲仕進請卽牌招敎以聞有實病本職許遞令政院前望單子入之待下批牌招察任○敎曰今聞亞銓之病勢難供職與在外參議許遞前望單子入之
정조 17년 · 강
推海伯李祖承仍命殷栗縣監口傳差出當日辭朝